Oikeusministeriö		2/2009
PL 25

00023  VALTIONEUVOSTO	16.1.2009	1 (2)

oikeusministerio@oikeus.fi

Lausuntopyyntönne OM 12/43/2009, 22.1.2009

LAUSUNTO EHDOTUKSESTA LAIKSI VALTAKUNNANVOUDINVIRASTOSTA JA ULOSOTTOKAAREN MUUTTAMISESTA

Hallituksen esityksessä ehdotetaan Valtakunnanvoudinviraston perustamista hoitamaan ulosottotoimen keskushallintoviranomaisen tehtäviä, joita nykyisin hoitavat pääosin oikeusministeriö ja lääninhallitukset. Laissa säädettäisiin viraston tehtävät ja organisaatio. Lisäksi esitykseen sisältyy ehdotus ulosottokaaren muuttamisesta, jossa otettaisiin huomioon Valtakunnanvoudinviraston perustamisesta aiheutuvat ulosottokaaren muutostarpeet.

Suomen Asianajajaliitto toteaa lausuntonaan ehdotuksesta seuraavaa:

Suomen Asianajajaliitto pitää myönteisenä sitä, että eri virastoille tällä hetkellä jaetut ulosottotoimen tehtävät keskitetään Valtakunnanvoudinvirastoon. Syyttäjäntoimeen liittyvien tehtävien keskittämisestä Valtakunnansyyttäjänvirastolle on saatu hyviä kokemuksia, ja on syytä olettaa, että Valtakunnanvoudinviraston perustaminen johtaa vastaavanlaiseen positiiviseen kehitykseen.

Toimintojen keskittäminen johtanee ulosottotoimen yleisen ohjauksen tehostumiseen. Yhtenäistetty koulutus sekä toimintojen ohjaus on omiaan poistamaan paikallisesti vaihtelevia käytäntöjä ulosottotoimen hoitamisessa. Asianajajien työkentältä esimerkkinä voidaan mainita turvaamistoimenpiteiden täytäntöönpano. Tällä hetkellä käytäntö on varsin kirjava, esimerkiksi harkittaessa minkälaisia vakuuksia vaaditaan tapauksissa, joissa ei ole kyse rahasaatavan täytäntöönpanosta. Asianajajaliitto uskoo, että tämäntyyppisiin tapauksiin uuden viraston perustaminen toisi yhtenäisempää käytäntöä. 

Kaiken kaikkiaan Asianajajaliitto pitää ehdotusta kannatettavana.

Helsingissä 16. helmikuuta 2009

SUOMEN ASIANAJAJALIITTO

Riitta Leppiniemi
Suomen Asianajajaliiton puheenjohtaja, asianajaja

LAATI	Pekka Puhakka, asianajaja, Asianajotoimisto Hammarström Puhakka Partners Oy

	
Suomen Asianajajaliiton lausunnot valmistellaan oikeudellisissa asiantuntijaryhmissä, joiden toiminnassa on mukana noin 120 asianajajaa. Tätä lausuntoa on valmisteltu siviiliprosessioikeuden asiantuntijaryhmässä.